CELEX: 
Language: mt
Date: 2018-11-16 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb bħala attivatur fit-trab fluworexxenti ta’ bozoz b’discharge li fihom il-fosfri

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.
            
            
               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Din daħlet fis-seħħ fil-21 ta’ Lulju 2011.
            
            
               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS 2.
            
            
               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revoka tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata kwalunkwe waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II, mhijiex prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, għas-saħħa u għas-sikurezza tal-konsumatur.
            
            
               Barra minn hekk, l-Artikolu 5(1) jipprevedi li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Mill-pubblikazzjoni tad-Direttiva RoHS 2, il-Kummissjoni rċeviet għadd ġmielu
                  3
                ta’ talbiet mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda, kif ukoll għat-tiġdid ta’ dawk eżistenti.
            
            
               L-eżenzjoni 18(b) attwali tal-Anness III tippermetti l-użu taċ-ċomb bħala attivatur fit-trab fluworexxenti (1 % ċomb skont il-piż jew anqas) ta’ bozoz b’discharge meta jintużaw bħala lampi għat-tismir li fihom il-fosfri bħall-BSP (BaSi2O5:Pb). Il-Kummissjoni rċeviet żewġ applikazzjonijiet għat-tiġdid ta’ din l-eżenzjoni f’Diċembru 2014 u f’Jannar 2015. Filwaqt li l-eżenzjoni 18(b) kienet tiskadi fil-21 ta’ Lulju 2016 għall-kategoriji 1 sa 7 u 10
                  4
               , b’konformità mar-rekwiżiti tad-Direttiva RoHS (l-Artikolu 5(5), it-tieni subparagrafu), din għandha tibqa’ tapplika sakemm il-Kummissjoni tieħu deċiżjoni dwar l-applikazzjoni għat-tiġdid. Barra minn hekk, f’Jannar 2015, il-Kummissjoni rċeviet talba għal eżenzjoni ġdida nru 2015-3 biex tiżdied eżenzjoni ġdida fl-Anness IV għal bozoz b’discharge meta jintużaw bħala bozoz tal-fototerapija li fihom il-fosfri. Billi l-evalwazzjoni wriet li huwa mekkanikament possibbli li bozza maħsuba għall-użu mediku tista’ toqgħod f’tagħmir għat-tismir u vice versa, ġie deċiż li dawn it-talbiet għal eżenzjoni jingħaqdu fil-valutazzjoni tal-eżenzjoni 18(b).
            
            
               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kienet tinkludi konsultazzjoni online u miftuħa ta’ tmien ġimgħat mal-partijiet ikkonċernati
                  5
                dwar l-applikazzjoni. Waqt il-konsultazzjoni mal-partijiet ikkonċernati wasal kontribut wieħed. 
            
            
               Ir-rapport finali bil-valutazzjoni tal-applikazzjoni ġie ppubblikat
                  6
               ; u l-partijiet ikkonċernati ġew notifikati b’dan.
            
            
               Sussegwentement, fil-15 ta’ Diċembru 2016, il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS 2, waqt il-laqgħa ta’ esperti, li involviet ukoll preżentazzjonijiet mill-applikanti u mill-partijiet l-aktar ikkonċernati. L-esperti qablu mal-abbozz ippreżentat mill-Kummissjoni, b’maġġoranza kbira ta’ membri assenti jew li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Waslu żewġ kummenti, li t-tnejn indirizzaw il-kwistjoni tal-kategoriji applikabbli għall-formulazzjoni tal-abbozz tad-Direttiva Delegata. Il-kummenti tqiesu u l-abbozz tad-Direttiva Delegata ġie emendat b’mod korrispondenti. Wara din l-emenda, matul it-tieni perjodu ta’ erba’ ġimgħat għar-reazzjonijiet mill-pubbliku, waslu erba’ kummenti, li kollha kemm huma appoġġaw l-abbozz tad-Direttiva Delegata, u b’kumment wieħed li talab għal applikabbiltà immedjata u għal perjodu ta’ validità itwal. Twettqu l-passi kollha meħtieġa marbuta mal-eżenzjonijiet mir-restrizzjoni tas-sustanza skont l-Artikoli 5(3) sa 5(7)
                  7
               . Il-Kunsill u l-Parlament Ewropew ġew notifikati dwar l-attivitajiet kollha.
            
            
               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:
            
            
               ·L-attivatur taċ-ċomb fit-trab fluworexxenti huwa meħtieġ biex jippermetti li jiffluworixxi s-silikat tal-barju tal-fosfru. Dan jittrasforma r-radjazzjoni 254 nm għar-radjazzjoni UV ddisinjata (290nm-400nm) u jintuża f’aktar minn 95 % tal-lampi fluworexxenti ta’ ġewwa tal-gass tal-merkurju bi pressjoni baxxa fit-tismir u f’ċerti applikazzjonijiet mediċi. Dan jipprovdi intensità UV fuq tul ta’ mewġa ta’ 350 nm li hija kruċjali sabiex tinbeda l-pigmentazzjoni tal-ġilda (ir-riżultat tat-tismir).
            
            
               ·It-tagħmir għat-tismir huwa rregolat strettament fl-Unjoni u kwalunkwe alternattiva possibbli għaċ-ċomb jkollha tissodisfa il-kriterji dwar it-tħassib fuq l-affidabbiltà, is-sikurezza u r-riskju għas-saħħa. Bħalissa, ma hemm l-ebda tali alternattiva disponibbli u għalhekk is-sostituzzjoni taċ-ċomb għadha xjentifikament u teknikament imprattikabbli. 
            
            
               Ir-riżultati tal-evalwazzjoni għall-kategoriji 1 sa 7 u għall-kategorija 10 juru li l-eżenzjoni speċifika hija konsistenti mar-Regolament (KE) Nru 1907/2006 (REACH) u b’hekk ma ddgħajjifx il-protezzjoni ambjentali u tas-saħħa mogħtija minnha, b’konformità mal-Artikolu 5 tad-Direttiva 2011/65/UE. Barra minn hekk, mill-inqas wieħed mill-kriterji rilevanti speċifikati fl-Artikolu 5(1)(a) huwa ssodisfat mit-talba għal eżenzjoni fir-rigward tal-entrata 18(b) fl-Anness III. Minħabba li għall-applikazzjonijiet ikkonċernati llum ma hemm l-ebda alternattiva affidabbli biżżejjed, jew alternattiva li x’aktarx titqiegħed fis-suq dalwaqt, il-perjodu ta’ validità sal-21 ta’ Lulju 2021 huwa ġġustifikat; billi ma jeżisti l-ebda sostitut affidabbli, tul dan il-perjodu mhu mistenni l-ebda impatt soċjoekonomiku negattiv tas-sostituzzjoni. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni. Barra minn hekk, fid-dawl tat-talba nru 2015-3 u tal-fatt li huwa mekkanikament possibbli li bozza maħsuba għall-użu mediku jew għat-tismir tista’ toqgħod fl-istess unità tat-tidwil jew tagħmir, għandha tiżdied subentrata ġdida għall-eżenzjoni 18(b) speċifika għall-applikazzjonijiet mediċi (ħlief dawk koperti mill-punt 34 tal-Anness IV). 
            
            
               Għall-kategoriji l-oħra għajr il-kategoriji 1 sa 7 u 10, l-eżenzjoni attwali tibqa’ tgħodd għall-perjodi ta’ validità stabbiliti fl-Artikolu 5(2). 
            
            
               3.ELEMENTI ĠURIDIĊI TAL-ATT DELEGAT
            
         
         
            
               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.
            
            
               L-istrument huwa Direttiva Delegata, kif previst fid-Direttiva 2011/65/UE, u b’mod partikolari li tissodisfa r-rekwiżiti rilevanti fl-Artikolu 5(1)(a) tagħha.
            
            
               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u li tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma projbiti għal applikazzjonijiet speċifiċi, b’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u b’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               B’konformità mal-prinċipju tal-proporzjonalità l-miżura ma tmurx lil hinn minn dak li hu meħtieġ sabiex jintlaħaq l-għan tagħha.
            
            
               Il-proposta ma għandha l-ebda implikazzjoni fuq il-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 16.11.2018
            
            
               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb bħala attivatur fit-trab fluworexxenti ta’ bozoz b’discharge li fihom il-fosfri
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  8
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta’ dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.
            
            
               (2)
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)
                     Iċ-ċomb hu sustanza ristretta elenkata fl-Anness II tad-Direttiva 2011/65/UE. L-użu taċ-ċomb bħala attivatur fit-trab fluworexxenti (1 % ċomb skont il-piż jew anqas) ta’ bozoz b’discharge meta jintużaw bħala lampi għat-tismir li fihom il-fosfri bħall-BSP (BaSi2O5:Pb) kien, madankollu, eżentat mir-restrizzjoni u effettivament attwalment huwa elenkat fl-entrata 18(b) tal-Anness III ta’ dik id-Direttiva. Id-data ta’ skadenza oriġinali ta’ dik l-eżenzjoni kienet, għall-kategoriji 1 sa 7 u 10, il-21 ta’ Lulju 2016, skont it-tieni subparagrafu tal-Artikolu 5(2) ta’ dik id-Direttiva. 
            
            
               (4)
                     Skont l-Artikolu 5(5) tad-Direttiva 2011/65/UE, il-Kummissjoni rċeviet applikazzjoni għat-tiġdid ta’ dik l-eżenzjoni qabel il-21 ta’ Jannar 2015. Skont it-tieni subparagrafu ta’ dak l-Artikolu, dik l-eżenzjoni tibqa’ valida sakemm tkun ġiet adottata deċiżjoni dwar dik l-applikazzjoni.
            
            
               (5)
                     Barra minn hekk, f’Jannar 2015, il-Kummissjoni rċeviet it-talba nru 2015-3 biex tiżdied eżenzjoni ġdida fl-Anness IV għall-bozoz b’discharge meta jintużaw bħala lampi tal-fototerapija (tagħmir mediku) li fihom il-fosfri. Billi l-evalwazzjoni wriet li huwa mekkanikament possibbli li bozza maħsuba għall-użu mediku tista’ toqgħod f’tagħmir għat-tismir u vice versa, ġie deċiż li dawn it-talbiet għal eżenzjoni jingħaqdu fil-valutazzjoni tal-eżenzjoni 18(b) fl-Anness III.
            
            
               (6)
                     L-attivatur taċ-ċomb fit-trab fluworexxenti huwa meħtieġ biex jippermetti li jiffluworixxi s-silikat tal-barju tal-fosfru. Dan jittrasforma r-radjazzjoni 254 nm għar-radjazzjoni UV ddisinjata  (290nm-400nm) u huwa użat f’aktar minn 95 % tal-lampi fluworexxenti ta’ ġewwa tal-gass tal-merkurju bi pressjoni baxxa fit-tismir u f’ċerti applikazzjonijiet mediċi. Dan jipprovdi intensità UV fuq tul ta’ mewġa ta’ 350 nm li hija kruċjali sabiex tinbeda l-pigmentazzjoni tal-ġilda.
            
         
         
            
               (7)
                     It-tagħmir għat-tismir huwa rregolat strettament fl-Unjoni u kwalunkwe alternattiva possibbli għaċ-ċomb jkollha tissodisfa il-kriterji dwar it-tħassib fuq l-affidabbiltà, is-sikurezza u r-riskju għas-saħħa. Bħalissa, ma hemm l-ebda tali alternattivi disponibbli.
            
            
               (8)
                     Minħabba n-nuqqas ta’ sostituti affidabbli, is-sostituzzjoni jew l-eliminazzjoni taċ-ċomb għadu xjentifikament u teknikament imprattikabbli għal ċerti bozoz b’discharge li fihom il-fosfri. L-eżenzjoni hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  9
                u għalhekk ma ddgħajjifx il-protezzjoni ambjentali u tas-saħħa mogħtija minnha. Għalhekk jenħtieġ li tiġġedded l-eżenzjoni għall-użu taċ-ċomb bħala attivatur fit-trab fluworexxenti (1 % ċomb skont il-piż jew anqas) tal-bozoz b’discharge meta jintużaw bħala lampi għat-tismir li fihom il-fosfri. 
            
            
               (9)
                     Billi, għall-applikazzjonijiet ikkonċernati għad ma hemmx alternattivi affidabbli disponibbli fis-suq, jenħtieġ li l-eżenzjoni għall-kategoriji 1 sa 7 u 10 tal-Anness I tad-Direttiva 2011/65/UE tiġi mġedda għall-perjodu massimu ta’ validità ta’ ħames snin sal-21 ta’ Lulju 2021. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.
            
            
               (10)
                     Għall-kategoriji l-oħra għajr il-kategoriji 1 sa 7 u 10 tal-Anness I tad-Direttiva 2011/65/UE, l-eżenzjoni attwali tibqa’ valida skont il-perjodi ta’ validità stabbiliti fit-tieni subparagrafu tal-Artikolu 5(2) tad-Direttiva 2011/65/UE. Għal raġunijiet ta’ ċarezza, jenħtieġ li d-dati tal-iskadenza jiżdiedu fl-Anness III ta’ dik id-Direttiva.
            
            
               (11)
                     Fid-dawl tat-talba nru 2015-3 u tal-fatt li huwa mekkanikament possibbli li bozza maħsuba għall-użu mediku toqgħod f’tagħmir għat-tismir u vice versa, jenħtieġ li tiżdied subentrata ġdida 18(b)-I fl-Anness III tad-Direttiva 2011/65/UE speċifiċi għall-applikazzjonijiet mediċi bl-eċċezzjoni ta’ dawk koperti mill-entrata 34 tal-Anness IV tad-Direttiva 2011/65/UE. Jenħtieġ li din is-subentrata tkun tapplika għall-kategoriji 5 u 8 u li tkun valida sal-21 ta’ Lulju 2021.
            
            
               (12)
                     Għalhekk, jenħtieġ li d-Direttiva 2011/65/UE tiġi emendata skont dan. 
            
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE hu emendat kif stabbilit fl-Anness ta’ din id-Direttiva.
            
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard mi[nn]  [l-aħħar jum tat- 12-il xahar wara d-dħul fis-seħħ ta’ din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet mi[nn]  [l-aħħar jum tat- 12-il xahar wara d-dħul fis-seħħ ta’ din id-Direttiva + jum 1].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 16.11.2018
            
         
         
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista tinsab fuq: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Dawn il-kategoriji huma: 1. Apparat elettrodomestiku kbir; 2. Apparat elettrodomestiku żgħir; 3. Tagħmir tal-informatika u tat-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir ta’ divertiment u tal-isport; 10. Apparat ta’ distribuzzjoni awtomatika. Il-kategoriji EEE huma elenkati fl-Anness I tad-Direttiva RoHS.
               
               
                  
                     (5)
                  
                        
                  Perjodu ta’ konsultazzjoni
                  : mill-21.08.2015 sas-16.10.2015
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      
                  
               
               
                  
                     (7)
                  
                        Lista tal-passi amministrattivi meħtieġa tinsab fuq is-
                  sit web tal-Kummissjoni
                  . L-istadju attwali tal-proċedura jista’ jiġi kkonsultat għal kull abbozz tal-att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (8)
                  
                        ĠU L 174, 1.7.2011, p. 88.
               
               
                  
                     (9)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, l-Evalwazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) u li stabilixxa Aġenzija Ewropea tal-Kimiċi (ĠU L 396, 30.12.2006, p. 1);
               
            
      
    ---documentbreak--- 
      
         
         
            
               ANNESS
            
            
               Fl-Anness III, l-entrata 18(b) hija sostitwita b’dan li ġej:
            
            
                     
                        “18(b)
                     
                  
                  
                     
                        Iċ-ċomb bħala attivatur fit-trab fluworexxenti (1 % ċomb skont il-piż jew anqas) ta’ bozoz b’discharge meta jintużaw bħala lampi għat-tismir li fihom il-fosfri bħall-BSP (BaSi2O5:Pb)
                     
                  
                  
                     
                        Tiskadi fi:
                     
                     
                        -21 ta’ Lulju 2021 għall-kategoriji 1-7 u 10;
                     
                     
                        -21 ta’ Lulju 2021 għall-kategoriji 8 u 9 minbarra apparati dijanostiċi in vitro u strumenti tal-monitoraġġ u l-kontroll industrijali;
                     
                     
                        -21 ta’ Lulju  2023 għall-apparati dijanostiċi in vitro tal-kategorija 8;
                     
                     
                        -21 ta’ Lulju 2024 għall-istrumenti tal-monitoraġġ u l-kontroll industrijali tal-kategorija 9, u għall-kategorija 11.
                     
                  
               
                     
                        18(b)-I
                     
                  
                  
                     
                        Iċ-ċomb bħala attivatur fit-trab fluworexxenti (1 % ċomb skont il-piż jew anqas) ta’ bozoz b’discharge li fihom il-fosfri bħall-BSP (BaSi2O5:Pb) meta jintużaw fit-tagħmir mediku tal-fototerapija 
                     
                  
                  
                     
                        Tapplika għall-kategoriji 5 u 8, esklużi l-applikazzjonijiet koperti mill-entrata 34 tal-Anness IV, u tiskadi fil-21 ta’ Lulju 2021.”